དེ་བཞིན་སྤྱི་འཐུས་གསེར་རྟ་ཚུལ་ཁྲིམས་ཀྱིས་བོད་པའི་ནང་སྐད་ཡིག་གཉིས་གསུམ་ཤེས་མཁན་ཚོས།གཞན་གྱི་སྐད་ཡིག་ནང་ཡོད་པའི་རིག་གཞུང་བོད་ཀྱི་སྐད་ཡིག་དུ་ནང་འདྲེན་བྱ་རྒྱུ་གལ་ཆེན་ཡིན་པ་དང་།དེ་བཞིན་བོད་ཀྱི་སྐད་ཡིག་ཐོག་འབྲི་མཁན་དང་ལས་ཀ་བྱེད་མཁན་དག་གིས་བཟང་ཕྱོགས་ཐོག་ནས་ཕན་ཐོགས་མང་པོ་བྱུང་ཡོད་ཀྱང་།སྐྱོན་ཆ་ཡང་ཡོང་གི་ཡོད་པ་དེ་ནི།དེ་དག་གིས་བསམ་བློའི་ཐོག་ནས་རང་ཉིད་ཀྱིས་བྲིས་པ་རྣམས་ཚིག་མཁྲེགས་པོ་བེད་སྤྱད་པ་ལས་ཀློག་མཁན་རྣམས་ཀྱིས་གོ་བརྡ་གང་འདྲ་འཕྲོད་མིན་ཐོག་བསམ་བློ་གཏོང་གི་མེད་པས།སྐད་ཡིག་དང་ཀློག་པ་པོའི་བར་གྱི་སེམས་ཐག་རིང་པོ་ཆགས་པའི་ཁོར་ཡུག་བསྐྲུན་མཁན་བོད་ཀྱི་སྐད་ཡིག་ཐོག་ལ་ལས་ཀ་བྱེད་མཁན་རྣམས་ཆགས་ཀྱི་ཡོད་སྐོར་བརྗོད་ནས།བོད་ཀྱི་མཁས་དབང་དགེ་འདུན་ཆོས་འཕེལ་གྱིས་བྲིས་པའི་ཚིག་རྣམས་གཞན་ལས་མི་འདྲ་བ་དང་ཁྱད་ཆོས་ལྡན་པ་ཡོད་པས།བོད་ཀྱི་སྐད་ཡིག་དང་དེ་ཀློག་རྒྱུར་སྤྲོ་བ་ཡོང་ཐབས་ཀྱི་འགན་དེའི་སྟོངས་ཆ་ལྷག་བསྡད་པའི་སེམས་ཚོར་ཡོད་པ།སྤྱི་ཚོགས་ནང་སྐད་ཡིག་ལ་དོ་སྣང་ཆེན་པོ་བྱེད་པའི་དུས་ཤིག་སླེབས་ཡོད་པས་གོ་སྐབས་དམ་འཛིན་བྱེད་རྒྱུ་གལ་ཆེན་དང་།སྐད་ཡིག་ལ་ཤ་ཚ་ཡོད་མཁན་དག་གིས་ཨུ་ཚུགས་ཀྱིས་བོད་སྐད་རྒྱག་ཐབས་དང་འབྲི་ཐབས་བྱེད་སྐབས།ནོར་འཁྲུལ་བྱུང་བར་གཞི་རྩ་བཞག་ནས་ཚད་ལས་བརྒལ་བའི་སྐྱོན་བརྗོད་དང་དབྱེ་འབྱེད་བྱེད་མཁན་བྱུང་གི་ཡོད་པ་དེ་རིགས་ཀྱིས་ཕན་ཐོགས་ཀྱི་མེད་པས།སློབ་གསོ་རྒྱག་སྟངས་འགྱུར་བ་གཏོང་རྒྱུ་གལ་ཆེན་ཡིན་སྐོར་བརྗོད་སོང་།།